SPRÁVA ZO ZAHRANIČNEJ PRACOVNEJ CESTY č. 109/2015

1.  Účastník ZPC:
Mgr. Eva Chmelková, CVTI SR, Lamačská cesta 8/A, 811 04 Bratislava, Odbor knižničných fondov, sekcia Vedecká knižnica, AJ

2.  Zahraničná pracovná cesta:
Názov: Dny otevřené vědy 2015
Miesto: Brno, Vysoké učení technické v Brně
Termín a trvanie: 23. apríl 2015
Účel cesty: účasť na seminári Dny otevřené vědy 2015 realizovanom v rámci projektu FOSTER 
Cestovné náklady a ostatné nevyhnutné výdavky hradené z projektu OpenAIRE2020

3.  Rámcový program pobytu:
23. 04. 2015                06:10                  odchod z Bratislavy
                                    08:00                  príchod do Brna
                                    9:30 – 16:00       odborný program seminára
                                    18:20                  odchod z Brna
                                    20:00                  príchod do Bratislavy      

4.  Stručný priebeh rokovaní, resp.  študijného pobytu:
Seminár Dny otevřené vědy 2015 bol organizovaný Českou zemědělskou univerzitou v Prahe v spolupráci s Asociáciou knižníc vysokých škôl ČR a Vysokým učením technickým v Brne a finančne podporený z projektu FOSTER (Facilitate Open Science Training for European Research). Podujatie bolo venované otázkam otvoreného prístupu k vedeckým publikáciám a výskumným dátam a problematike tvorby politík v tejto oblasti. 
Podujatie bolo rozdelené na dva bloky – dopoludňajší a popoludňajší.
Dopoludňajší blok bol venovaný prednáškam zahraničných prednášajúcich, expertov projektu FOSTER. Prvým z nich bol David Ball, ktorý je tiež jedným z účastníkov projektu PASTEUR4OA. Svoju prednášku OA policy Management and Development otvoril informáciami o základných funkciách vedeckých časopisov ako takých a zdôraznil, že všetko sa vyvíja a publikovanie výsledkov vedeckých výskumov nie je výnimkou. Popísal vývoj procesu a rozvoja Open Access (OA) publikovania od roku 1993 až po súčasnosť. Problém vidí najmä v prístupe vedeckej komunity k OA, pretože na základe výskumov síce 90% výskumných pracovníkov vidí publikovanie v OA časopisoch ako prínosné pre vedu a výskum, ale iba 2% z nich by svoj výskum publikovali OA. Okrem toho pripomenul pravidlá HORIZON2020 v otvorenom prístupe k výsledkom vedy a výskumu. Ďalej v krátkosti predstavil projekt PASTEUR4OA a zhrnul jeho ciele, a tiež projekt ROARMAP a jeho pokračovanie ROARMAP2. Pripomenul dôležitú úlohu inštitucionálnych aj národných OA politík v celom procese OA publikovania.
Druhou prednášajúcou bola Sarah Jones z Digital Curation Centre, ktorá v príspevku Managing and Sharing Research Data poskytla základný prehľad problematiky manažmentu výskumných dát, vysvetlila základné pojmy ako research data management, open science či open data. Zdôraznila potrebu plánovania aktivít v oblasti manažovania výskumných dát a predstavila niekoľko podporných služieb – portály, nástroje, návody a online tréningy - ktoré pomôžu celý proces zjednodušiť a sprehľadniť. Zaujímavý je napríklad katalóg výskumných repozitárov http://re3data.org/ . Tieto informácie boli prínosné najmä pre vedecko-výskumných pracovníkov.

V popoludňajšom bloku odzneli príspevky českých prednášajúcich. Úvodný príspevok bloku OA k vědeckým publikacím a výzkumným datům v Horizontu 2020 predniesol Jiří Kotouček z Technologického centra AV ČR. Autor priblížil základné pravidlá publikovania vedeckých informácií (či už vo forme vedeckých publikácií alebo výskumných dát) v rámci Horizontu 2020, a teda nevyhnutnosť OA publikovania, či už ako green OA, alebo gold OA. V oboch prípadoch je však nevyhnutné uloženie dát v repozitári. Okrem toho v krátkosti priblížil druhy a spôsob použitia verejných licencií Creative Commons a zdôraznil nevyhnutnosť mať vytvorený tzv. Data Management Plan.
Druhým prednášajúcim bol Jan Dvořák z Ústavu informačních studií a knihovnictví FF UK, ktorý vo svojom príspevku pod názvom CRIS a OpenAIRE: standardy, interoperabilita priblížil informačné systémy o aktuálnom výskume, alebo tzv. Current Research Information Systems, známe pod skratkou CRIS. Tieto systémy umožňujú komplexný pohľad na informácie o výskume. Štandardným modelom pre CRIS je tzv. CERIF (Common European Research Information Format). Vzťah medzi inštitucionálnym CRIS a OA repozitárom možno vnímať z troch hľadísk - CRIS plní funkciu OA repozitára, CRIS sa integruje s OA repozitárom alebo OA repozitár plní funkciu CRIS. CRIS sú súčasťou siete otvorených repozitárov OpenAIRE.
Posledný príspevok Připraveni na Horizont 2020? aneb Jakou podporu může poskytnout knihovna predniesla riaditeľka Ústrednej knižnice VŠB TUO, Daniela Tkačíková, ktorá sa v ňom zamerala na úlohu knižníc v procese otvoreného publikovania vedeckých informácií. Úlohou knižnice by podľa nej mala byť predovšetkým propagácia OA, zapájanie sa do medzinárodných aktivít, ako napr. Open Access Week, budovanie webových stránok o OA, znalosť CC licencií, či využitie informácií o OA v rámci vlastných služieb alebo akvizície (je však otázne akou formou). Dôležitá je aktívna podpora, ktorá je možná len pri dobrej znalosti problematiky a podmienok OA, rovnako by mala byť samozrejmá správa inštitucionálneho repozitára, ktorý by mal byť prispôsobený podmienkam OpenAIRE a tiež pri publikovaní výsledkov výskumu dbať na pravidlá Horizont 2020. V závere zhrnula vlastnosti a prínos portálu OpenAIRE.

5.  Odporúčané závery:
Seminár priniesol základné informácie z problematiky otvoreného prístupu k vedeckým informáciám. Z hľadiska knižnice vyplynula z podujatia potreba neustáleho zvyšovania povedomia o OA na národnej úrovni, zapájanie sa do aktivít súvisiacich s problematikou OA, a tiež realizácia vlastných aktivít na podporu tejto problematiky. 

6.   Prehľad prinesenej dokumentácie a miesto jej uloženia
Všetky prednášky a záznamy z nich sú zverejnené na stránkach podujatia http://foster.czu.cz/?r=6661. 

7.   Osobitne vyhodnotený očakávaný prínos ZPC
Účasť na seminári vyplýva zo zapojenia CVTI SR do projektu OpenAIRE2020, a rovnako z jeho funkcie kľúčovej organizácie pre SR v projekte PASTEUR4OA a s plnením funkcie CVTI SR ako Národného referenčného bodu pre Open Access. Primárne boli prednášky stavané skôr pre vedeckých pracovníkov, ale vďaka tomu poskytli komplexný pohľad na problematiku otvoreného prístupu k vedeckým informáciám, čo môže byť prínosné z hľadiska zlepšenia poskytovania služieb súvisiacich s OA publikovaním zo strany CVTI SR.

8.    Spôsob zverejnenia výsledkov ZPC, prenos získaných informácií
Správa zo ZPC bude zverejnená na webstránke MŠVVaŠ SR a na intranete CVTI SR.

Súhlasím so zverejnením správy na internete áno

Správu vypracoval: Mgr. Eva Chmelková       		                  ......................................
Dátum: 28.4.2015
								
Správu schválil:  prof. RNDr. Ján TURŇA, CSc., generálny riaditeľ  ......................................